Vier mans verskyn Maandag in die hof vir die moord op dr. Louis-John Botha (64), ŉ wildboer van Swartwater in Limpopo, dieselfde dag as sy beplande roudiens.

Kol. Ronel Otto, provinsiale polisiewoordvoerder, het Vrydag aan Maroela Media gesê die vier verdagtes is Vrydag tussen 05:00 en 06:00 in die Groblersdal-omgewing in hegtenis geneem.

“ŉ Vuurwapen en ŉ selfoon wat tydens die aanval op Botha gesteel is, is in die verdagtes se besit gevind,” het Otto gesê. Die verdagtes is tussen 22 en 27 jaar oud. Hulle moet Maandag in die Mokopane-landdroshof verskyn op aanklag van moord.

Botha se dogter, Riëtte (32), het aan Maroela Media gesê sy is “bitter bly” die verdagtes is vasgetrek. Sy is vol lof vir die polisie en het gesê die forensiese span het “briljante werk” verrig.

Riëtte het Vrydag gesê die nadoodse ondersoek het bepaal dat ŉ harde hou aan haar pa se kop moontlik tot sy dood gelei het. “Die verdagtes het hom in sy huis ingewag. Hy is vasgebind en verskeie kere met ŉ graaf en stokke geslaan. Hulle het hom in die kuil gegooi en vir dood agtergelaat.”

Volgens Riëtte was haar pa vermoedelik nog lewend toe hy in die water gegooi is en het vasgebind na die oewer probeer swem voor hy dood is. Krokodille het ook aan sy liggaam geëet. Kol. Otto het bevestig dat Botha dood is weens die hou aan sy kop.

Een van die verdagtes is glo ŉ Zimbabwiër wat gehuur is om voorheen ŉ heining op Botha se plaas te span.

Maroela Media het vroeër berig Botha se liggaam is Maandag in ŉ waterkuil naby sy plaashuis gevind. Hy was die naweek alleen op sy plaas. Sy vriendin, Rosa Fourie (56), wat saam met hom op die plaas woon, was die naweek in Pretoria. Sy en Botha se ma, Eva (85), wat ook op ŉ plaas in die omgewing woon, en vriende by wie hy Saterdag sou gaan kuier het, het bekommerd geraak nadat hulle hom Saterdag nie in die hande kon kry nie.

Hulle het Sondag nog niks van hom gehoor nie, en dus Botha se bure gebel en gevra om te gaan ondersoek instel. Toe die buurman Sondag by Botha se huis opgedaag het, het die huis oopgestaan. Daar was geen teken van Botha nie. Die kluis het oopgestaan en daar was bloed in die huis.

ŉ Soektog na Botha is van stapel gestuur en sy liggaam is vroeg Maandagoggend in ŉ waterkuil, sowat 200 m ver van sy huis af, opgespoor.

Botha se roudiens vind Maandag om 11:00 by die NG kerk in Swartwater plaas.